Na temelju članka 6. stavka 1. podstavka 3. Zakona o prehrambenim i zdravstvenim tvrdnjama te hrani obogaćenoj nutrijentima (»Narodne novine«, broj 39/2013), ministar zdravlja uz suglasnost ministra poljoprivrede, donosi

Pravilnik o izmjenama i dopunama Pravilnika o uvjetima za uvrštavanje u program monitoringa i provođenje programa monitoringa dodataka prehrani, hrane kojoj su dodani vitamini, minerali i druge tvari i hrane s prehrambenim i zdravstvenim tvrdnjama

## Članak 1.

Članak 2. Pravilnika o uvjetima za uvrštavanje u program monitoringa i provođenje programa monitoringa dodataka prehrani, hrane kojoj su dodani vitamini, minerali i druge tvari i hrane s prehrambenim i zdravstvenim tvrdnjama mijenja se i glasi:

„Članak 2.

(1) U skladu s odredbama ovog pravilnika Ministarstvo nadležno za zdravlje (u daljnjem tekstu: Ministarstvo) provodi monitoring (praćenje) sljedećih kategorija hrane:

* - dodaci prehrani
* - hrana kojoj su dodani vitamini i minerali i druge tvari, a čije količine prelaze
* maksimalno dopuštene količine
* - hrana na kojoj je navedene zdravstvena tvrdnja za koje još nije dovršena
* procjena Europske agencije za sigurnost hrane i/ili razmatranje Europske
* komisije

(2) Hrana za koju je prema člancima 4., 5. i 8 . ovog Pravilnika potrebno dostaviti obavijest odnosno ishoditi rješenje upisuje se u registre hrane koje vodi ministarstvo nadležno za zdravlje.

(3) Registri hrane iz stavka 2. ovoga članka sastavni su dio središnjega informacijskog sustava sanitarne inspekcije ( u daljnjem tekstu SISSI).

(4) Subjekt u poslovanju s hranom obvezan je ispuniti podatke o hrani iz stavka 1. ovoga članka putem SISSI-a pri čemu se formira obavijest odnosno zahtjev iz stavka 2. ovoga članka“

(5) Subjekt u poslovanju s hranom obvezan je obavijest odnosno zahtjev iz stavka 4. ovoga članka u pisanom obliku dostaviti ministarstvu u roku od 15 dana od dostave podataka iz stavka 4. ovoga članka.

(6) Upute za pristup portalu SISSI objavljuju se na mrežnim stranicama Ministarstva.“

## Članak 2.

(1) U članku 4. stavku 1. iza riječi „“dodatak prehrani“ stavlja se zarez i dodaje tekst “osim dodatka prehrani namijenjenog dojenčadi i maloj djeci,“.

(2) U stavku 3. mijenja se tekst „elektroničkim putem sukladno uputama Ministarstva, koje se objavljuju na mrežnim stranicama Ministarstva.“ i dodaju se riječi: „prema članku 2. stavak 4. i 5. ovog Pravilnika.“

(3) U stavku 4. briše se „elektroničkim putem“

(4) Iza stavka 5. dodaje se novi stavak 6.:

„(6) Dodaci prehrani iz stavka 1. ovog članka za koje je dostavljena obavijest i sva propisana dokumentacija prema stavcima 2. i 3. ovog članka smatraju se uvrštenim u program monitoringa te se mogu staviti na tržište Republike Hrvatske.“

## Članak 3.

(1) U članku 5. stavak 1. mijenja se i glasi:

„(1) Za hranu odnosno za dodatak prehrani koji sadrže biljne vrste, ekstrakte biljnih vrsta i druge tvari, a koje nisu navedene u posebnom propisu kao dozvoljene za proizvodnju hrane ili dodataka prehrani i/ili u slučaju odstupanja od ograničenja i upozorenja navedenih u posebnom propisu, kao i za dodatke prehrani namijenjene dojenčadi i maloj djeci subjekt u poslovanju s hranom obvezan je prije stavljanja na tržište Republike Hrvatske podnijeti Ministarstvu zahtjev za izdavanje rješenja o uvrštavanju u program monitoringa“

(2) U stavku 2. dodaju se novi podstavci 10. i 11. koji glase:

* u slučaju dodatka prehrani namijenjenog dojenčadi i maloj djeci potrebno je dostaviti dokaze kojima se potvrđuje sigurnost i prikladnost proizvoda za tu skupinu potrošača,
* u slučaju odstupanja od ograničenja i upozorenja navedenih u posebnom propisu potrebno je dostaviti dokaze kojima se potvrđuje sigurnost i prikladnost proizvoda“.

(3) U stavku 3. tekst „“u pisanom obliku, sukladno uputama Ministarstva koje se objavljuju na mrežnim stranicama Ministarstva.“ mijenja se i dodaje novi tekst: „prema članku 2. stavak 4. i 5. ovog Pravilnika.“

Stavak 4. se briše, a stavci 5., 6. i 7. postaju 4. 5. i 6.

## Članak 4.

(1) Članak 7. se briše.

## Članak 5.

Članak 8. postaje članak 7.

## Članak 6.

(1) U članku 7. dodaje se novi stavak 3 koji glasi:

„(3) Subjekt u poslovanju s hranom dostavlja zahtjev iz stavka 1. ovoga članka i dokumentaciju iz stavka 2. ovoga članka prema članku 2. stavak 4. i 5. ovog Pravilnika.“

(2) Stavci 3., 4. i 5. postaju 4., 5. i 6.

## Članak 5.

(1) Članci 9.10., 11. i 12. postaju 8., 9., 10. i 11.

# PRIJELAZNE I ZAVRŠNE ODREDBE

## Članak 6.

(1) Dodatak prehrani namijenjen dojenčadi i maloj djeci uvrštenog u program monitoringa dodataka prehrani prije stupanja na snagu ovog Pravilnika može se slobodno stavljati na tržište Republike Hrvatske.

(1) Iznimno od stavka 1. ovog članka Ministarstvo može po službenoj dužnosti revidirati dodatak prehrani namijenjen dojenčadi i maloj djeci uvrštenog u program monitoringa dodataka prehrani prije stupanja na snagu ovog Pravilnika.

(2) O pokretanju postupka iz stavka 2. ovog članka Ministarstvo je dužno obavijestiti subjekta u poslovanju s hranom i omogućiti mu da dostavi dokaze kojima se potvrđuje sigurnost i prikladnost proizvoda za tu skupinu potrošača.

(3) Na temelju mišljenja Povjerenstva iz članka 3. ovoga Pravilnika Ministarstvo donosi rješenje kojim dozvoljava nastavak stavljanja proizvoda iz stavka 1. ovog članka na tržište Republike Hrvatske ili kojim se proizvod iz stavka 1. ovog članka briše iz registra hrane iz članka 5. stavka 2. Zakon o prehrambenim i zdravstvenim tvrdnjama te hrani obogaćenoj nutrijentima (Narodne novine 39/13).

## Članak 7.

Ovaj Pravilnik stupa na snagu osmoga dana od dana objave u „Narodnim novinama“.